b'\n_START_ARTICLE_\nMandlipiim\n_START_PARAGRAPH_\nMandlipiim on jahvatatud mandlitest ja veest valmistatud taimse p\xc3\xa4ritoluga jook, mida sageli kasutatakse lehmapiima asemel.\xc2\xa014. juuni 2017 otsustas Euroopa Kohus, et Euroopa Liidus ei tohi t\xc3\xa4iesti taimse toote turustamisel kasutada selle nimes s\xc3\xb5na piim, mist\xc3\xb5ttu m\xc3\xbc\xc3\xbcakse mandlipiima enamasti n\xc3\xa4iteks mandlijoogi nime all._NEWLINE_Mandlipiim on kergelt bee\xc5\xbeikas, kreemja tekstuuri ja p\xc3\xa4hkli maitsega. Seda saab osta poest v\xc3\xb5i teha kodus mandleid veega jahvatades. Erinevalt teistest piimadest puudub mandlipiimas kolesterool (peamine loomne steroid) ja laktoos (piimasuhkur). Kuna mandlipiim on taimne jook, siis seda kasutavad sageli t\xc3\xa4istaimetoitlased, muud taimetoitlased ja teised piimatoodetest loobunud inimesed. _NEWLINE_Kaubanduses on mandlipiima saada tavalise, vanilje v\xc3\xb5i \xc5\xa1okolaadimaitsega ning m\xc3\xb5nikord on seda rikastatud vitamiinidega._NEWLINE_Ameerika \xc3\x9chendriikides oli kuni 2000. aastate alguseni mandlipiim tervisetoit. P\xc3\xa4rast seda hakkas selle populaarsus t\xc3\xb5usma. 2011. aastaga suurenes mandlipiima m\xc3\xbc\xc3\xbck 79%. 2013. aastal \xc3\xbcletas selle m\xc3\xbc\xc3\xbck sojapiima m\xc3\xbc\xc3\xbcgi ning n\xc3\xbc\xc3\xbcd on mandlipiim k\xc3\xb5ige populaarsem taimepiim USA-s. Populaarsed br\xc3\xa4ndid on Blue Diamond\xe2\x80\x99s Almond Breeze ja WhiteWave Food\xe2\x80\x99s Silk Pure Almond.\n_START_SECTION_\nToitumisalane teave\n_START_PARAGRAPH_\nMandlid on toitaineterikkad toiduained, mis sisaldavad kiudaineid, E-vitamiini, magneesiumi, seleeni, mangaani, tsinki, kaaliumit, rauda, fosforit, tr\xc3\xbcptofaani, vaske ja kaltsiumi. Suurbritannia toidu-uuringute instituudi andmetel sisaldavad jahvatatud mandlid probiootilisi toimeaineid, mis aitavad seedeekstakti kiirendada suurendades kindlate kasulike bakterite arvu soolestikus. _NEWLINE_Mandlipiim sisaldab v\xc3\xb5rreldes lehmapiima ja teiste loomsete piimadega v\xc3\xa4hem valku. V\xc3\xa4ikse proteiinisisalduse t\xc3\xb5ttu ei ole alla kaheaastastele atoopilise dermatiidiga lastele soovitatav anda mandlipiima rinnapiima, lehmapiima v\xc3\xb5i muude h\xc3\xbcdrol\xc3\xbc\xc3\xbcsitud imikutoitude asemel.\n_START_SECTION_\nKarrageeni vastuolulisus t\xc3\xb6\xc3\xb6stuslikus mandlipiimas\n_START_PARAGRAPH_\nKarrageen on vetikast tehtud lisand ning seda kasutatakse ka mandlipiima valmistamisel stabilisaatori ja paksendajana. Kuigi FDA on karrageeni ohutuks kuulutatud, on m\xc3\xb5ned teadlased skeptilised, viidates selle potentsiaalselt kahjulikule toimele laialdasel manustamisel. Karrageeni on kasutatud peaaegu k\xc3\xb5ikjal mandlipiima tootmises ning teistes bioloogilistes eksperimentides \xc3\xbcle aastak\xc3\xbcmnete, kuigi see arvatavasti p\xc3\xb5hjustab p\xc3\xb5letikku ja katseloomadel ka kasvajate teket. P\xc3\xb5letikku aga peetakse enamiku inimestel esinevate haiguslike seisundite, nagu p\xc3\xb5letikuline soolehaigus, reumatoidartriit, arterioskleroos, osaliseks p\xc3\xb5hjustajaks.\n_START_SECTION_\nValmistamine\n_START_PARAGRAPH_\nMandlipiima t\xc3\xa4nap\xc3\xa4evane p\xc3\xb5hiline valmistusmeetod algab vees \xc3\xbcle\xc3\xb6\xc3\xb6 leotatud mandlite jahvatamisega kannmikseris vee ja meega (v\xc3\xb5i \xc3\xbcksk\xc3\xb5ik mis magustajaga). Seej\xc3\xa4rel kurnatakse piim mandlilihast v\xc3\xa4lja marli, s\xc3\xb5ela v\xc3\xb5i p\xc3\xa4hklipiimakoti abil. Mandlipiima saab teha ka mandliv\xc3\xb5ile vee ja magustajate lisamisega._NEWLINE_Mandlipiimast valmistatakse ka kondensmandlipiima (suhkruga).\n_START_SECTION_\nAjalugu\n_START_PARAGRAPH_\nKeskajal tunti mandlipiima nii islamiriikides kui ka kristlikes maades. Kuna mandel on p\xc3\xa4hkel, siis v\xc3\xb5is seda tarbida ka paastu ajal. Mandlipiim oli peamine toiduaine keskaegses k\xc3\xb6\xc3\xb6gis, kuna lehmapiim l\xc3\xa4ks ilma kuumutamata kiiresti pahaks. _NEWLINE_Ajalooliselt on mandlipiima ka kutsutud amygdalate (ladina k.), mis otset\xc3\xb5lkes t\xc3\xa4hendab mandleid kandma. Seda kasutati P\xc3\xbcrenee poolsaarest Ida-Aasiani. Le Viandier, 14. sajandi retseptikogum, sisaldab mandlipiima retsepti ning soovitab seda kasutada paastup\xc3\xa4evadel loomapiima asemel.'